# אלכסנדר פורד

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אלכסנדר פורד (24 בנובמבר 1908 - 4 באפריל 1980) במאי קולנוע פולני יהודי, מאבות הסרט הפולני. ידוע גם בהסרטת אחד מראשוני הסרטים בארץ ישראל "צבר", בשנת 1932. פורד שיחק תפקיד מפתח בהקמת תעשיית הקולנוע הפולנית, ובהקניית מוניטין בינלאומי לקולנוע הפולני. תלמידו המובהק הוא הבמאי הפולני המפורסם אנדז'יי ויידה.

פורד נולד בעיר למברג באימפריה האוסטרו הונגרית (כיום לבוב, באוקראינה), והחל בפעילותו בסוף שנות ה-20. לאחר שנה של יצירת סרטי ראינוע קצרים, יצר פורד את את סרטו הראשון "הקמע" בשנת 1930. בשנת 1932 יצר את "לגיון הרחוב" סרטו המדבר הראשון.

בשנת 1933 הוזמן פורד לארץ ישראל על ידי המפיק זאב מרקוביץ' על מנת ליצור סרט מחיי החלוצים. הסרט, "צבר" שמו, תיאר קבוצת חלוצים המחפשים מים במדבר, ומתעמתים עם קבוצת ערבים. בסרט שיחקו מיטב שחקני התיאטרון בארץ - פסח בר-אדון, יהושוע ברטונוב, שמעון פינקל, רפאל קלצ'קין, אהרון מסקין וחנה רובינא. "צבר" מעולם לא הוצג בארץ. במקומות בהם הוצג בחוץ לארץ זכה לביקורת חריפה. הסרט הציג את המאבק בין היהודים והערבים בדומה לאופן בו הוצגו המאבקים בין המתיישבים האמריקנים והאינדיאנים במערבונים, והביקורת טענה כי הוא זר לארץ ולרוחה. הסרט היה אחד מחמישה סרטים עלילתיים באורך מלא שהופקו בארץ במהלך כל שנות ה-30, אם כי לא ניתן לראות בו משום קולנוע ישראלי שכן מימונו היה זר, וייצורו הטכני בוצע במעבדות בורשה.

עם פרוץ מלחמת העולם השנייה נמלט פורד לברית המועצות והקים יחידת הסרטה עבור הצבא הפולני שפעל שם. לאחר המלחמה עמד פורד בראש החברה הממשלתית "פילם פולסקי", והחזיק בעמדת מפתח בתעשיית הסרטים הפולנית. פורד בנה מחדש את התשתית הקולנועית שנהרסה בשנות המלחמה, וזאת בצוותא עם חבורה מסורה של אנשי קולנוע קומוניסטים. בזכרונותיו, כתב רומן פולנסקי על חבורה זו: "הם כללו כמה אנשים מוכשרים באופן יוצא מן הכלל, במיוחד אלכסנדר פורד, חבר מפלגה ותיק, וסטליניסט אורתודוקסי. בעל העוצמה האמיתית בתקופה שלאחר המלחמה היה פורד עצמו, אשר יצר אימפרית קולנוע קטנה משל עצמו".

פורד השתמש בסרטיו על מנת להביע אי שביעות רצון מהמשטר בפולין ולחשוף את ההשפעה של המשטר על היהודים והעניים, כבסרטו התיעודי "היום השמיני בשבוע" (1958, אשר נאסר להקרנה בפולין. הסרט הידוע ביותר שלו בפולין הוא סרטו העלילתי "האבירים הטבטונים" המבוסס על ספרו של הנריק סנקייביץ'. פורד המשיך בעשיית סרטים בפולין עד אשר עליית האנטישמיות בשנות ה-60 הביאה אותו להגר מפולין. בתחילה חי שנתיים בישראל, ולאחר מכן עזב לדנמרק ולבסוף השתקע בארצות הברית.

סרטו האחרון "המרטיר" (1972) על חיי יאנוש קורצ'ק הינו הפקה גרמנית ישראלית בשיתוף שחקנים ישראלים כאורנה פורת ואפרת לביא.

לאחר שנת 1969 נמחק שמו מכל הפירסומים הפולנים העוסקים ביצירת הקולנוע ובהיסטוריה של הקולנוע הפולני. הזכרת השם נאסרה.

פורד מת בפלורידה בשנת 1980.

## [עריכה] קישורים חיצוניים

- אלכסנדר פורד, במסד הנתונים הקולנועיים IMDb (באנגלית)

מקור: http://he.wikipedia.org../../../%D7%90/%D7%9C/%D7%9B/%D7%90%D7%9C%D7%9B%D7%A1%D7%A0%D7%93%D7%A8_%D7%A4%D7%95%D7%A8%D7%93.html

קטגוריות: במאי קולנוע פולנים | במאי קולנוע ישראלים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- 日本語
- Polski